'n Brief aan my dogter – Die lewe en vrouwees - Jou Gesin | Solidariteit WêreldJou Gesin | Solidariteit Wêreld
Tuis › vroue-maand-2017 › ouerskap › 'n Brief aan my dogter – Die lewe en vrouwees
'n Brief aan my dogter – Die lewe en vrouwees
Ek onthou die dae toe ek jonk was, was briewe goud werd. Dit was lekker om skoenbokse vol te maak met briefies wat jy oor en oor kon lees wanneer jy iemand mis, inspirasie nodig het of sommer net as jy herinneringe wou herleef. Vandag laat die tegnologie min ruimte vir briewe, en herinneringe word op sosiale platforms vasgevang, maar vandag wil ek jou met 'n stukkie nostalgie los.
Jy, my pragtige geskenk van Bo is maar net twee jaar oud, maar in jou twee jaar het jy my weer laat glo soos 'n kind. Jou onskuld ken geen perke nie, met roomys strepe om die mond en taai handjies leef jy die lewe elke dag voluit. Jou grootste bekommernis is dat jy nie klaar gespeel gaan kry voordat jy moet gaan slaap nie, moet nooit daardie onskuld verloor nie. My kind ek kan nog so baie van jou leer, want soos mens groot word vergeet mens soms hoe dit is om soos 'n kind te glo en te droom, die onskuld vervaag en die verantwoordelikheid van volwasse wees, ma wees en vrouwees rus swaar op 'n mens se skouers.
Deur dié briefie wil ek jou nie voorskryf hoe om jou lewe te leef nie, nee, want jy is uniek en kosbaar op jou eie manier. My kind dit is die belangrikste deel van vrouwees wat ek vir jou wil leer, wees lief vir jouself. God het jou as 'n unieke individu geskape, koester dit. Moet nie vir enige iemand verander nie. Hou vas aan jou waardes, geloof en selfstandigheid, want niemand kan jou daarvan beroof nie.
Jy gaan binnekort 'n fase betree waarin jy gaan droom om avonture te beleef of om die prinses in 'n verhaal te wees waar jy deur jou prins gered gaan word. Dis reg liefie, droom en moet nooit ophou om te droom nie, want wanneer jy droom sal jy altyd met hoop leef. Jy het die vermoë om enige iets te word wat jy wil, hetsy dit 'n veearts, juffrou of selfs net 'n huisvrou is. Solank jy dit geniet en dit die beste in jou uitbring sal jy skitter, dis 'n les wat jou oupa my geleer het.
In vandag se samelewing gaan vrouwees gepaard met talle verwagtinge wat dikwels veeleisend kan wees, maar moet nie bekommerd wees nie want die Here het vir jou diensbare hande gegee. Jy is tot alles in staat deur Hom wat jou krag gee. Hou altyd jou fokus op die Here, wanneer jy twyfel of selfs net wanneer die vereistes van vrouwees net eenvoudig teveel raak, draai na Hom want Hy gee jou krag.
My wens vir jou my pragtige kind is dat jy geseën sal word met 'n lewensmaat wat jou ondersteun en jou vrouwees sal respekteer. Hy moet jou rots wees, iemand op wie jy kan staatmaak wanneer jy die fees van vrouwees saam jou vriendinne wil geniet. As ma verplig ek jou om eendag goeie vriendinne te kry wat jou sal help om 'n goeie balans te handhaaf, want dit is bitter belangrik, en ek praat net eenkeer – jy weet mos.
Mag die Here my seёn en veilig hou sodat ek jou kan sien grootword en vrouwees op jou eie unieke manier.